Russiese missiele teiken weer woonbuurt in KiëfEen van die geboue wat getref is. (Foto: Sergei Supinsky/AFP) Russiese missielaanvalle het vroeg Sondagoggend ŉ woonbuurt in die Oekraïense hoofstad Kiëf getref en talle mense onder die puin begrawe. Vier mense, onder wie ŉ sewejarige dogtertjie, is reeds in ŉ hospitaal opgeneem. Die aanval kom net ure voordat ŉ G7-beraad in Duitsland begin het. Vitali Klitschko, burgemeester van Kiëf, sê vier ontploffings is om 06:30 in ŉ buurt naby ŉ wapenfabriek gehoor. Lugaanvalsirenes het ŉ halfuur voor die aanval in die stad lui begin loei. Dié aanval kom drie weke ná die laaste aanval op Kiëf. Die boonste drie verdiepings van ŉ tienverdiepinggebou in die Shevchenkivsky-woonbuurt is heeltemal vernietig en verskeie brande het ná die aanval uitgebreek. Etlike ure later het brandbestryders steeds gespook om twee brande in die gebied in bedwang te bring. Vier mense is reeds uit die puin gered, onder wie ŉ jong dogtertjie wat op die negende verdieping van die gebou gebly het. Die dogtertjie se ma is ure later gered. Volgens reddingspanne was die ma onder ŉ betonblad vasgekeer. Dié vrou is na bewering ŉ Russiese burger wat in haar 30’s is. Sy is in ŉ ernstige toestand na ŉ hospitaal geneem. Klitschko sê reddingspogings is steeds aan die gang en dat dit moontlik is dat die aantal beseerdes en sterftes binnekort kan styg. Volgens owerhede het nog ŉ missiel ŉ nabygeleë kleuterskool getref, glo sonder enige ongevalle. Oekraïne se minister van buitelandse sake, Dmytro Kuleba, het gesê die “G7-beraad moet reageer met meer sanksies teen Rusland en meer swaar wapens vir Oekraïne” in die lig van die jongste aanval op Kiëf. Dit is die derde keer sedert die aanvang van die konflik tussen Rusland en Oekraïne dat Kiëf se Shevchenkivsky-woonbuurt deur missiele geteiken is. Die buurt is in Maart aangeval en weer einde April tydens ŉ besoek deur die VN se sekretaris-generaal Antonio Guterres. Die aanval het die lewe van ŉ Oekraïense joernalis geëis. Die woonbuurt is naby die Artem-wapenaanleg, wat aan die einde van die 19de eeu opgerig is en lug-tot-lug-missiele en anti-tenkvuurpyle vervaardig. Die laaste Russiese aanval op Kiëf was vroeër vandeesmaand toe ŉ fabriek aan die buitewyke van die hoofstad geteiken is. Een persoon is in dié aanval beseer. (Foto: Genya Savilov/AFP)